REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/126-22

29. septembar 2022. godine

B e o g r a d

ZAPISNIK

SA ŠESTE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. SEPTEMBRA 2022. GODINE

 Sednica je počela u 12,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

 Sednici su prisustvovali članovi Odbora: Uglješa Mrdić, Veroljub Matić, Aleksandar Marković, Aleksandar Mirković, Đorđe Komlenski, Ana Miljanić, Dunja Simonović Bratić, Janko Veselinović, Vojislav Mihailović i Dragana Rakić.

 Sednici su prisustvovali zamenici članova Odbora: Maja Mačužić Puzić, zamenik Sandre Božić, Stefan Jovanović, zamenik Miroslava Aleksića, Srđan Milivojević, zamenik Dragane Rakić i Vojislav Vujić, zamenik Živote Starčevića.

 Sednici nisu prisustvovali članovi Odbora: Sandra Božić, Violeta Filip, Života Starčević, Sanja Marić, Miroslav Aleksić i Boško Obradović.

Sednici je prisustvovao i narodni poslanik koji nije član Odbora, Radomir Lazović.

 Na predlog predsednika, Odbor je jednoglasno, utvrdio sledeći:

DNEVNI RED:

1. Razmatranje pitanja rasporeda sedenja narodnih poslanika u Velikoj sali Doma Narodne skupštine i informisanje o dopisima koji su dostavljeni Odboru (21 broj: 404-1892/22-1, 21 broj: 404-1892/22-2, 21 broj: 404-1892/22-3).

**Prva tačka dnevnog reda:** Razmatranje pitanja rasporeda sedenja narodnih poslanika u Velikoj sali Doma Narodne skupštine i informisanje o dopisima koji su dostavljeni Odboru

Predsednik je podsetio članove Odbora da je na prethodnoj sednici donet Zaključak kojim je konstatovano da u segmentu 2. Velike sale za održavanje sednica u Domu Narodne skupštine, postoji neslaganje u vezi sa rasporedom sedenja narodnih poslanika, članova Poslaničkih grupa: ''NADA - Novi DSS – POKS'', ‘'MORAMO - ZAJEDNO'', ''Zeleno Levi Klub, Ne davimo Beograd, Moramo'' i ''EVROPSKI REGIONI - Vojvodina, Sandžak, Preševska dolina''. U svojstvu predsednika Odbora, a na osnovu donetog Zaključka, uputio je dopis predsednicima navedenih poslaničkih grupa, radi dostavljanja predloga rešenja rasporeda sedenja. Povratni odgovori dostavljeni su članovima Odbora.

U diskusiji su učestvovali: Milenko Jovanov, Vojislav Mihailović i Radomir Lazović.

Vojislav Mihailović je obrazložio predlog da bi kriterijum brojnosti poslanika poslaničke grupe trebalo da bude jedini relevantan za rešenje navedenog pitanja i da preimućstvo u biranju mesta u prvim redovima navedenog segmenta iz tog razloga i pripada Kolaciji Nada. Ukoliko bi se zauzeo neki drugi stav, smatra da ne bi bilo korektno da se izdvaja samo segment 2. Velike sale, već bi u tom slučaju, po njegovom mišenju, trebalo preispitati koji je princip bio primenjivan u sadašnjem rasporedu sedenja narodnih poslanika u Sali. Napomenuo je da u slučaju da postoji postoji dogovor između poslaničkih grupa u pojedinim segmentima oko rasporeda sedenja da isti treba poštovati, ali da je neophodno da Odbor zauzme principijelni kriterijum u segmentima u kojima dogovor ne postoji i koji će biti obavezujući, jer bi u suprotnom, Koalicia Nada postavila pitanje preispitivanje rasporeda u celoj sali.

Predsednik Odbora je posebno istakao da Odbor u ovom sazivu nije formalno-pravno doneo odluku o rasporedu sedenja narodnih poslanika kako se to navodi u jednom od dopisa koji su dostavljeni; da postojeći raspored sedenja predstavlja dogovor sa konstitutivne sednice Narodne skupštine; da u ovom trenutku ne bi bilo svrsishodno postavljati pitanje celokupnog rasporeda sedenja u Velikoj sali osim u segmentu 2; da je cilj današnje sednice bio da poslaničke grupe predlože konkretno rešenje radi postizanja dogovora koga međutim očigledno nema; da je iz prethodnih saziva, kada se izlazilo za govornicu, ostao običaj da šefovi poslaničkih grupa sede u prvim redovima kako bi bili bliži govornici; da govornice sada nema i da poslanici govore s mesta, i da je po njegovom mišljenju, iz tog razloga, nepotrebno insistiranje na sedenju u prvom redu segmetna. Izneo je stav da je neophodno da se ovo pitanje reši s obzirom na početak redovnog jesenjeg zasedanja Narodne skupštine koje uskoro počinje.

Radomir Lazović je izneo stav da je postojeće rešenje koje je predloženo za konstitutivnu sednicu za poslaničku grupu čiji je predsednik, prihvatljivo; da je neophodno da se postigne neki dogovor i da će po ovom pitanju njihova poslanička grupa biti konstruktivna u slučaju drugačijih predloga; da je interni dogovor sa njihovim koalicionim partnerom da ukoliko dođe do nekih razlika da će njima prepustiti donji deo redova u segmentu 2. i da problema nema.

Predsednik Odbora je zaključio da poslaničke grupe iz segmetna 2. Velike sale, ni posle dopisa koji su im upućeni nisu postigle dogovor oko rasporeda sedenja i s tim u vezi obavestio prisutne da će uputiti predlog odluke o rasporedu sedenja za narednu sednicu Odbora; da bi po njegovom mišljenju bilo svrsishodno da Odbor donese odluku koja će se odnositi na sledeći saziv tako što bi raspored sedenja oslikavao ili izborni rezultat izborne liste ili neki drugi objektivni kriterijum. Napomenuo je da se odbori Narodne skupštine obrazuju posle konstitutivne sednice, pa bi se donošenjem odluke koja bi se odnosila na raspored sedenja za buduće vreme, po njegovom mišljenju izbegle ovakve rasprave, s tim da ako dogovora sa predsednicima poslaničkih grupa o tome ne bude bilo, svakako da neće insistirati na njenom donošenju.

\*\*\*

Sednica je završena u 12,20 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Svetlana Dedić Milenko Jovanov